**HTMi strateegiliste partnerite ja riigieelarveliste tegevustoetuste süsteemi kontseptsioon 2022+ perioodiks**

# **Sissejuhatus ja tagasivaade 2019-2021 perioodile**

2021. aastaga lõppeb 3-aastane periood, kus alates 2019. aastast koondati kõikide riigieelarveliste tegevustoetuste maksmine ühendustele HTMi strateegilise partnerluse egiidi all. Aastatel 2019-2021 rahastati selle kaudu nii seni hasartmängumaksu kaudu rahastatud projekte, seniseid pikaajalisi HTMi püsipartnereid kokkulepitud tegevuskavade elluviimiseks kui ka partnereid poliitika rakendamise tegevuste elluviimiseks.

Uus süsteem tõi kaasa bürokraatia ja halduskoormuse vähenemise ning läbi pikemajalise perioodi suurema kindlustunde rahastuse saanud partneritele, kuid tekitas ka palju kriitikat ja küsimusi. Nii otsustasime HTMis 2020. aastal mitte alustada uue perioodi kavandamist ilma senise süsteemi põhimõtteid ja kogemusi analüüsimata. Kontseptsioonipaber põhinebki 2021.a. kevadel läbiviidud analüüsil, mille raames kaardistas HTMi analüüsiosakond nii osapoolte kogemusi kui teiste ministeeriumite strateegilise partnerluse rahastamise süsteeme ning sellele tuginevalt töötas välja ettepanekud uueks perioodiks.

Partnerite tagasiside aluseks võtsime 2019. aasta lõpus HTMi strateegiliste partnerite seas korraldatud küsitluse, mille viisid läbi Rakendusliku Antropoloogia keskus ja Vabaühenduste Liit. Küsitlus toimus Riigikantselei arenguprogrammi ’Strateegilise partnerluse suurendamine avalikus sektoris’ raames. Partnerid tõid vastustes kõige olulisema probleemina välja süsteemi läbipaistmatust – puudub selgus, kuidas on võimalik saada strateegiliseks partneriks, mille alusel tehakse rahastamisotsused ning puudub seos strateegiliste eesmärkidega. Samuti toodi välja puudusi protsessi praktilises korralduses ning probleeme partnerite kaasamisel.

Analüüsi tulemusena töötasime välja ettepanekud senise süsteemi ümberkujundamiseks alates 2022. aastast, et oleks tagatud süsteemi läbipaistvus, selged otsustuskriteeriumid ning lahenduse saaksid kõik suuremad esile tõstetud probleemid. Uue süsteemi keskmes on strateegilised eesmärgid, mis on pikaaegse töö tulemusena paika pandud meie uutes valdkondlikes arengukavades (loodetavasti jõuavad lähiajal ka Vabariigi Valitsuses kinnitamiseni). Kui soovime ühistööna arengukavades püstitatud kõrged sihid ka päriselt saavutada, peame oma senise tegevuse veelgi enam läbi mõtestama lähtuvalt valdkondlikes prioriteetidest ning suunama jõupingutused eeskätt arengukavade elluviimiseks esmatähtsatele tegevustele ja eesmärkidele.

Viimasel aastal on toimunud ka ministeeriumi ja haldusala korrastamine – nelja asutuse ühendamisel alustas tööd Haridus- ja Noorteamet (Harno) ning tänu sellele tegeleme selgema poliitika kujundamise ja poliitika rakendamise ülesannete eristamisega. See tähendab ka selgemat eesmärgistamist parterluses. HTM kui poliitika kujundaja keskendub partnerlusele poliitika kujundamisel (õigusloome, uute arengukavade sekkumismeetmete disain, rahastamissüsteemide otsused jne) ning senisest strateegilisest partnerlusest eristatakse rakendustegevuste elluviimine, näit metoodilise toe ja oskusteabe pakkumine sihtgrupile, kursuste, koolituste, laagrite jm ürituste läbiviimine ning kõik tegevustoetused, mis ei ole seotud partnerlusega poliitika kujundamisel.

Arvestades kõike eelnevat, on praegu, 2021. aasta kevadel õige aeg töötada üheskoos välja uus pikaajalise strateegilise partnerluse süsteem, mis aitaks kaasa uute valdkondlike arengukavade elluviimisele – nii läbi kvaliteetsema poliitikakavandamise kui rakendamise.

# **1. Uue süsteemi ettepanekud perioodiks 2022+**

## 1.1. Üldised põhimõtted strateegilise partnerluse süsteemi ülesehitamiseks

**Strateegilise partnerluse süsteemis lahutatakse poliitika kujundamine ja poliitika rakendamine ning kogu süsteem seotakse strateegiliste eesmärkidega valdkondlikes arengukavades.**

**HTM keskendub partnerlusele poliitika kujundamisel ning eesmärk on leida tugevad partnerid õigusloomes kaasarääkimisel, sekkumismeetmete disainimisel ja HTMi nõustamisel kõikides vastavat sihtrühma puudutavates küsimustes.**

**Senisest süsteemist eraldatakse partnerlus poliitika rakendamisel. Poliitika rakendamise tegevuste rahastamine seotakse samuti strateegiliste eesmärkidega - rahastatakse arengukavade elluviimiseks prioriteetseid tegevusi ning eesmärgiks on leida nende elluviimiseks parimad võimalikud partnerid.**

Allpool on lühidalt väljatoodud üldised partnerluse põhimõtted. Järgmistes peatükkides käsitleme partnerluse ja rahastamise põhimõtteid ning korraldust täpsemalt.

**Partnerlus poliitika kujundamisel**

**HTMi strateegilise partnerluse** **eesmärk on jõuda avatud ja võrdsetel alustel toimuva partnerluseni, kus HTM seob partnerluse riiklike prioriteetidega ning ministeeriumi ülesannete täitmisega. Selleks:**

* HTM kaasab partnereid uute arengukavade elluviimiseks moodustatud erinevate töögruppide kaudu sekkumismeetmete disainimisse jm arengukava elluviimisse puudutavatesse küsimustesse. Tänu sellele saavad partnerid ülevaate laiematest teemadest (nt hariduse valdkonnas haridustasemete-ülestest teemadest) ja võimaluse nendes kaasa rääkida.
* HTM poliitikaosakonnad kaasavad partnereid jooksvalt kitsamalt valdkonda puudutavatesse teemadesse ja õigusloomeprotsessi.
* Partner tagab koordineeritud ja kujundatud huvirühma[[1]](#footnote-1) seisukohad ning selle võimekuse tõendamine ja tagamine seatakse üheks oluliseks kriteeriumiks.
* Partner peab olulisemates küsimustes avalikustama nimetatud seisukohad ja olema valmis neid ka esitlema ja kaitsma muudes situatsioonides (näiteks aruteludel Riigikogu komisjonides, kohtumistel teiste ministeeriumite esindajatega jne).
* Partner peab tagama, et kõikidel esindatava huvirühma liikmetel on võimalus leida infot selle kohta, kes nende seisukohti suhtlemisel HTMiga esindab ning olemas on kanal arvamuse avaldamiseks.
* Partnerite nimekiri on avalik, mis tagab lobitöö läbipaistvuse[[2]](#footnote-2).

**Rahastamine kujundatakse ümber** **läbipaistvaks süsteemiks, mis toetab strateegilise partnerluse esmast eesmärki – partneri tegevust huvirühma koordineeritud seisukohtade kujundamisel HTMi jaoks olulistes küsimustes ja huvikaitsel.**

Rahastamisele seatakse järgmised põhimõtted:

* Partnerite valik on läbipaistev ning konkreetsete kriteeriumitega.
* Kuna rahastamine tagatakse seisukohtade koordineerimiseks ja huvirühma esindamiseks, seatakse see sõltuvusse organisatsiooni suuruse ja seisukohtade koordineerimise töömahukusega ning seotakse Eesti keskmise töötasuga. Lisaks on võimalik rakendada täiendavad koefitsiente näit juhul, kui organisatsioon esindab Eesti seisukohti rahvusvahelis(t)es ühendus(t)es.
* Tegevustoetus määratakse 3 aastaks.

**Strateegiliste partnerite valik toimub avalikult ja läbipaistvalt läbi koostöökutse. HTM nimetab koostöökutses iga arengukava raames järgmise kolme aasta kõige olulisemad poliitikamuudatused ja prioriteedid, mille osas oodatakse organisatsioone kaasa rääkima. Kõik ühendused, kes soovivad nendel teemadel kaasa rääkida, esitavad koostööpakkumise, milles toovad välja, millis(t)e teema(de) osas nad soovivad kaasa rääkida ning esitavad oma nägemuse koostöö korraldusest. Koostööpakkumiste baasilt lepib HTM kokku järgmise perioodi strateegilised partnerid nendel teemadel poliitika kujundamiseks.** Strateegilistele partneritele määratakse kogu perioodiks ehk 3 aastaks tegevustoetus ning vahepealsel perioodil partnereid ei muudeta, et tagada organisatsioonidele stabiilne rahastus.On tõenäoline, et uusi samade prioriteetidega tegelevaid huvikaitseorganisatsioone ei teki nii kiiresti juurde, mistõttujärgmine võimalus partneriks saada on alles uuel perioodil.

**Tegevustoetused poliitika rakendamiseks**

**Eraldi osa moodustavad tegevustoetused poliitika rakendamise tegevuste elluviimiseks.** Näiteks senise strateegilise partnerluse käskkirja[[3]](#footnote-3) raames olid nendeks kõik tegevustoetused ühendustele koolituste, ürituste, programmide jms tegevuste elluviimiseks, samuti metoodilise toe ja oskusteabe pakkumine sihtgrupile, preemiate jms tunnustuste väljaandmine, organisatsioonide arendamiseks suunatud tegevused, mis ei ole otseselt seotud organisatsiooni seisukohtade kujundamise võimekusega HTMi poliitikaküsimustes, jne.

**Tegevustoetusi poliitika rakendamise tegevuste elluviimiseks hakatakse andma läbi taotlusvoorude. Rahastamine suunatakse arengukavade elluviimiseks esmatähtsatele tegevustele ja teemadele.**

**Põhimõtted ja korraldus** on allpool välja toodud HTMi ja Harno näitel, kuid taotlusvoore võivad läbi viia ka teised:

* HTM valib koostöös Harnoga uutest strateegiatest välja teemavaldkonnad, mille raames taotlusvoor välja kuulutatakse ning pannakse paika orienteeruvad eelarved.
* Iga teemavaldkonna/tegevuse raames töötatakse HTMi ja Harno koostöös ning huvigruppe kaasates välja konkreetsed tegevuseesmärgid ja mõõdikud.
* Taotlusvooru raames esitavad ühendused oma tegevuskava ja nägemuse eesmärkide saavutamiseks.
* Täpsemad tegevused lepitakse vajadusel kokku läbirääkimistel.
* Kui konkursil põhineva taotlusvooru väljakuulutamine pole mõistlik – näiteks on turul vaid üks võimalik pakkuja, tehakse suunatud pakkumine ja peetakse läbirääkimisi. Need on aga pigem erandjuhtumid, ning peavad alati olema otsustajate poolt põhjendatud.
* Võimalik on esitada ühistaotlusi ja võimalik on jagada eelarve ja tegevused kahe (või mitme) taotleja vahel.
* Tegevustoetus eraldatakse võimalusel samuti kolmeks aastaks, et tsükkel kattuks HTMi strateegiliste partnerite tsükliga.

Lisaks luuakse (eeldatavalt Harnosse) võimalus **väikeprojektide taotlusvoorude läbiviimiseks, mille eesmärk on rahastada läbi avatud konkursi väikeprojekte arengukavade elluviimiseks prioriteetsetel teemadel.** Taotlusvoorud kuulutatakse välja eelarvevahendite olemasolul ning konkreetsel teemal, näiteks uuendusliku lahenduse väljatöötamiseks või piloteerimiseks, populariseerimistegevuste läbiviimiseks jne. Paika pannakse väikeprojektide kriteeriumid - näiteks kuni 10 000 eurot kuni 1 aastaks.

Senised strateegiliste partnerite süsteemi välised üksiktoetused suunatakse tulevikus samuti läbi väikeprojektide taotlusvooru.

Näide poliitikakujundamise ja elluviimise lahutamisest.

SA Noored Kooli puhul rahastatakse hetkel lepingupõhiselt Noored Kooli programmi elluviimist ehk sisuliselt tegevusi poliitika elluviimisel.

HTM annab Harnos väljakuulutatavas poliitika rakendamise taotlusvoorus üheks teemaks Hariduse arengukavast *’paindlikud võimalused õppida õpetajaks, kutseõpetajaks, õppejõuks või tugispetsialistiks ja/või ametisse asuda’*.

Harno sõnastab koostöös HTMiga teema raames konkreetsed tegevuseesmärgid. SA Noored Kooli kandideerib.

Lisaks on SA-l Noored Kooli võimalik saada HTMi strateegiliselt partneriks poliitika kujundamisel, kui nad soovivad esindada programmi kaasatud noorte õpetajate seisukohti ja rääkida nii kaasa hariduspoliitika kujundamisel.

HTM nimetab strateegiliste partnerite koostöökutse raames ühe teemana Haridusvaldkonna arengukava all ’õpetajate väärtustamine ja järelkasv’. SA Noored Kooli markeerib oma koostööpakkumise raames selle teema ja esitab oma nägemuse koostöö korraldusest.

## 1.2. Strateegiline partnerlus poliitika kujundamisel (HTM)

**Süsteemi eesmärk on tagada HTM-ile võimekad partnerid poliitika kujundamisel – õigusloomes kaasarääkimisel, uute arengukavade sekkumismeetmete disainimisel ja HTMi nõustamisel kõigis konkreetset huvirühma puudutavates küsimustes.** Eesmärk on tõsta nii partneri üldist võimekust huvikaitses kui ka võimekust olla HTMile võrdväärseks partneriks huvirühma esindajana.

HTMi jaoks kõige olulisem on ühenduse võimekus koondada ja kujundada seisukohti laiapõhjaliselt, et organisatsiooni seisukoht ei tähendaks vaid kõneisiku/juhi arvamust. Seetõttu on sellele koostööpakkumise raames ka eraldi tähelepanu pööratud.

**Partnerid valitakse läbi avaliku koostöökutse.**

**Koostöökutses nimetab HTM iga arengukava raames järgmise kolme aasta suuremad poliitikamuudatused ja prioriteedid, mille osas organisatsioone oodatakse kaasa rääkima.**

*Näiteks Haridusvaldkonna arengukava raames mõned võimalikud teemad:*

*1) eesti keel teise keelena alus- ja põhihariduses,*

*2) ühtne keskharidus, et lõimida üld- ja kutsekeskharidus,*

*3) õpetajate väärtustamine ja järelkasv,*

*4) õppekavade arendamine,*

*5) õpilünkade tasandamine, jne.*

Koostööpakkumise HTMi strateegiliseks partneriks saamiseks **võivad esitada kõik ühendused, kes vastavad etteantud tingimustele:**

* organisatsiooni tüübilt on MTÜ või muu kasumit mittetaotlev ühendus;
* liikmeskonnaks on HTMi valdkondade huvigrupp (näiteks õpilased, õpetajad, haridusasutuste juhid, noorsootöötajad jne);
* ühenduse põhikirjaline eesmärk on kooskõlas HTMi valdkondlike arengukavadega;
* pole maksuvõlga, pole likvideerimisel jne.

Koostööpakkumise raames **markeerib organisatsioon etteantud nimekirjast need teemad, mille raames ta soovib kaasa rääkida ning kirjeldab iga valitud teema puhul lühidalt (1-2 lauset), mis oleks tema panus ja kompetents selle juures.** Lisaks on võimalik valida „muud teemad“ ning lisada sellele teema koos kommentaaridega, kuid kui see ei lähe kokku HTMi vajadusega, on see pigem lisainformatsiooniks ja mitte hindamise aluseks.

**Koostööpakkumise sisu**

**Koostööpakkumise** (1-2 lk, HTM annab vormi ette) **raames tuleb välja tuua**:

* **Organisatsiooni põhikirjaline eesmärk**.
* **Organisatsiooni nägemus oma rollist vastavalt hariduse-, noorte-, keele- ja/või teadusvaldkonnas** **ning panusest uu(t)e arengukava(de) elluviimisel**. Sh tuuakse välja, millistel etteantud teemadel partner soovib poliitika kujundamisel kaasa rääkida ning millistes HTMi ja HTMi-välistes töögruppides/komisjonides/ühendustest on ühendus viimase 3 aasta jooksul oma liikmete huvisid esindanud (sh ka Riigikogu kultuuri- jm komisjonid).
* **Liikmeskonna (ja esindatava huvirühma) suurus[[4]](#footnote-4),** sh eristades organisatsioone ja üksikisikuid.
* **Näidata, milliseid info- ja kaasamiskanaleid liikmete ning avalikkuse teavitamiseks ja kaasamiseks kasutatakse**, näit koduleht, listid, regulaarsed üritused jne. Lisaks tuua välja ka info– ja suhtluskanalite planeeritavad arendustegevused, kui neid on plaanis.
* **Kirjeldada, kuidas on üles ehitatud liikmete arvamuste esitamise ja ühtsete seisukohtade kujundamise protsess, mida kasutatakse HTMi poliitikamuudatuste puhul.** (Võib ühendada eelmise punktiga). Näidata ära nö. teekaarti, kuidas kaasatus ülevalt alla jõuab ning lisada kirjeldus, kuidas tagatakse, et organisatsiooni nimel kujundatakse seisukohti laiapõhjaliselt. Lisaks tuua välja, kui on plaanis vastavaid arendustegevusi.
* **Tuua välja, kuidas organisatsioon kogub liikmetelt tagasisidet oma tegevuse kohta.**
* Tuua välja, kas organisatsioonil on **muid rahastusallikaid,** sh kui taotletakse või on saadud rahastust **teistest ministeeriumitest**.

**Oma koostööpakkumise raames kinnitab organisatsioon**, et:

1. võtab pakkumist esitades kohustuse strateegiliseks partneriks saades viia ellu taotluses väljatoodu (sh ka näidatud arendustegevused);
2. esitab taotluse tegevustoetuse saamiseks kõigiks kolmeks aastaks (*Märkus: vajalik tingimus riigieelarvelise toetuse väljamaksmiseks*);
3. võtab vastutuse alljärgnevate HTMi strateegilisele partnerile püstitatud ootuste/ülesannete täitmise eest (*Märkus: kinnitus võimaldab vältida protokolli või lepingu sõlmimist iga partneriga*).

**HTMi strateegilise partneri vastutus:**

* **Partner tagab koordineeritud ja laiapõhjaliselt kujundatud liikmeskonna/huvirühma[[5]](#footnote-5) seisukohad.**
* **Partner avalikustab olulisemates küsimustes nimetatud seisukohad ja on valmis neid kommunikeerima ja kaitsma ka muudes komisjonides, töögruppides jne,** näiteks aruteludel Riigikogu komisjonides, kohtumistel teiste ministeeriumite esindajatega jne.
* **Partner tagab, et esindatava liikmeskonna/huvirühma kõikidel liikmetel on võimalus leida infot selle kohta, kes nende seisukohti suhtlemisel HTMiga esindab, millistel olulisematel teemadel seda hetkel tehakse ning loodud on kanal oma arvamuse esitamiseks.**
* **Partner väldib huvide konflikte** (näidete nimekiri tuuakse vormil välja).

**Partnerite valimine läbi koostööpakkumiste hindamise**

HTM valib strateegilisi partnereid nimetatud poliitikamuudatuste väljatöötamiseks ning et leida iga teema osas vajalikud partnerid, koostööpakkumisi hinnatakse. Hindamise roll on olulisem laiemate teemade juures, kus koostööpakkumiste soov võib olla väga lai, alates katusorganisatsioonidest kuni väga spetsiifiliste ühendusteni ning hinnatakse iga organisatsiooni kompetentsi ja liikmeskonna/huvirühma esindatust antud teemas. Hindamise roll on väiksem nende teemade puhul, kus on välja kujunenud pikaajalised partnerid, kes on huvirühma ainuesindajaks. Samas võib ka nendes valdkondades tekkida uusi organisatsioone, kes soovivad teemal kaasa rääkida, nii et hindamine annab ka neile võimaluse oma koostööettepanek esitada ning HTMile võimaluse seda võrdsetel alustel kaaluda.

**Koostööpakkumiste võimalikud hindamiskriteeriumid (maksimaalselt 100 punkti):**

* Kuni 55 punkti – ühenduse kompetents ja panus taotluses märgitud poliitikamuudatuse teema(de)l kaasarääkimisel, liikmeskonna ja huvirühma suurus ning läbi liikmeskonna esindatava huvirühma kaetus, senine koostöö ja osalemine HTMi-sisestes ja –välistes töögruppides. Hindamise aluseks võib kasutada ka ühenduse senist tegevust, mida ei ole taotluses välja toodu.
* Kuni 25 punkti – arvamuste esitamise ja seisukohtade kujundamise protsess. (Puuduste korral arvestatakse ka taotluses väljatoodud konkreetseid ettepanekuid arendustegevusteks.)
* Kuni 10 punkti – valmisolek ja senine kogemus Eesti seisukohtade esindamisel rahvusvahelistes töögruppides.
* Kuni 10 punkti – soov ja võimekus kaasa rääkida mitmes valdkonnas: haridus, noored, keel ja teadus.

*Selgitus: liikmeskonna all peetakse silmas ühenduse liikmeid, huvirühma all liikmeskonnaga otseselt seotud laiemat huvigruppi, kelle huvisid esindatakse. Näiteks MTÜ Tegusad Sotsiaalpedagoogid: liikmeteks 200 sotsiaalpedagoogi, huvirühmaks kõik 5000 sotsiaalpedagoogi Eestis. MTÜ huvirühma hulka ei loeta õpilasi, lapsevanemaid jt kaudseid seotud huvirühmi.*

**Koostööpakkumiste hindamise** korraldab komisjon (vt täpsemalt allpool). Hindamine jaguneb tehniliseks ja sisuliseks hindamiseks. Tehniline haldaja (näit RTK) tagab vastavuskontrolli tehniliste nõuetega (s.o tehniline eelhindamine, näit kas kõik vajalikud lahtrid on täidetud) ning organisatsioon saab etteantud tööpäevade jooksul tagasisidet taotluse aktsepteerimise või täiendamisvajaduse kohta.

Seejärel toimub sisuline hindamine HTMi ametnike poolt. Iga pakkumist hindavad 3-4 hindajat, kellest vähemalt üks on komisjonis vastava arengukavaga seotud liige. Hindamiste põhjal arvutatakse iga pakkumise keskmine punktisumma.

Koostööpakkumise hindamine lõpetatakse ilma lõplikke hindepunkte andmata ja see eemaldatakse,kui organisatsiooni põhikirjaline eesmärk ja/või igapäevane tegevus/tegevuseesmärgid on vastuolus riiklike valdkondlike arengukavade eesmärkidega. Sellega välistatakse võimalus, et HTM hakkab tegevustoetust maksma organisatsioonile, kes töötab vastu riiklikes arengukavades püstitatud eesmärkidele. Siinkohal ei peeta silmas seda, kui ühenduse vaated ei ühti võimulolevate valitsuserakondade vaadetega näiteks hariduspoliitika kujundamisel ja see ei saa olla aluseks taotlusvoorust eemaldamiseks. Küll aga eemaldatakse näiteks taotlus, mille on esindanud diskrimineerimist, vaenuõhutamist või mittetõenduspõhiseid maailmavaateid propageerivad ühendused.

**Punktide alusel moodustatakse koostööpakkumistest iga etteantud poliitikamuudatuse raames pingerida,** lisatakse iga organisatsiooni puhul vastavalt taotluses esitatud andmetele ning kooskõlas hindamise tulemustega võimalik tegevustoetuse suurus ning kutsutakse kokku komisjon koosolek valikuotsuste tegemiseks.

**Organisatsioonide tegevustoetuse summa kriteeriumid**

Ühenduste tegevustoetused määratakse ühtsete kriteeriumite alusel. Kuna rahastamine tagatakse seisukohtade koordineerimiseks ja huvirühma esindamiseks, seatakse see sõltuvusse organisatsiooni suuruse ja seisukohtade koordineerimise töömahukusega ning seotakse Eesti keskmise töötasuga.

Organisatsioonide tegevustoetuse võimalik astmed/summad, millele võivad lisanduda allpool väljatoodud koefitsiendid:

1. **Suurele katusorganisatsioonile[[6]](#footnote-6) aastas 28 000 eurot,** millest 25 000 euroga saaks katta ühe Eesti keskmise palgaga töökoha kulu (sh maksud) ning 3000 eurot oleks võimalik kasutada seminaride või töökohtumiste korraldamiseks.
2. **Keskmise suurusega organisatsioonile aastas 15 000 eurot,** millest 13 000 eurot katab umbes poole Eesti keskmise palgaga töökoha kulu (sh maksud) ning 2000 eurot oleks võimalik kasutada seminaride või töökohtumiste korraldamiseks.
3. **Väikesele, kitsast spetsiifilist huvigruppi esindavale organisatsioonile aastas 7000 eurot,** millest 6000 eurot katab umbes veerandi Eesti keskmise palgaga töökoha kulu (sh maksud) ja 1000 eurot oleks võimalik kasutada seminaride või töökohtumiste korraldamiseks.

Lisaks on võimalik töötada välja järgmised lisakoefitsiendid juhul, kui:

- organisatsioon esindab Eesti seisukohti rahvusvahelistes ühendustes,

- tegemist on väga suuremahulise katuseorganisatsiooni ja arvuka huvirühmaga,

- organisatsioon on kaasatud ja esindab seisukohti mitme arengukava teemades.

Otsus, kas nimetatud koefitsiendid töötatakse välja ning kui suured need on, tehakse tingimuste ja korra väljatöötamise käigus.

Eraldatava raha kasutamise sihtotstarvet ühelegi organisatsioonile ette ei kirjutata ning finantsaruandlust selles osas esitama ei pea. Enne iga uut 3-aastast partnerluse perioodi vaadatakse summade astmed uuesti üle, nii et oleks tagatud proportsioon keskmise palgaga. 3-aastase perioodi sees summasid ei muudeta.

**Partnerite valik ja tegevustoetuste summade määramine**

Partnerite valiku teeb komisjon, kes **lähtub 1) etteantud eelarvevahenditest** (kogusumma) **ning 2) hinnatud taotluste pingereast ning valib partnereid ’eelarve ammendumiseni’.** Komisjonil on õiguskoosoleku ettevalmistamiselorganisatsioonile arvutatud tegevustoetuse summat muuta, kui ei astuta üle etteantud kriteeriumitest. Näiteks võib komisjonil olla õigus jätta (osad) lisakoefitsiendid rahastamata vms.

**Komisjoni otsuse põhjal vormistatakse kantsleri KK, millega kinnitatakse HTMi strateegiliste partnerite nimekiri kolmeks aastaks koos iga partneri tegevustoetuse summaga üheks aastaks.** Järgmisel ja ülejärgmisel aastal vormistatakse käskkirja lisa vastava aasta summade eraldamise kohta.

Kõigil taotlejatel on võimalik saada tagasisidet oma taotluse hindamise tulemuste kohta.

Vahepealsel perioodil partnereid ei muudeta ning võimalus partneriks saada on ainult läbi uue perioodi konkursi.

Kirjeldatud viisil koostööpakkumisi esitades ja partnereid valides saab olulises ulatuses vältida bürokraatiat ja vähendada halduskoormust, kuna puudub vajadus:

* pidada taotlejatega läbirääkimisi;
* sõlmida iga partneriga leping või allkirjastada protokoll, kuna ühendus on võtnud kohustused juba koostööpakkumist esitades;
* iga-aastaseks finantsaruandluseks ja mahukaks sisuaruandluseks, kuna partnerid on vastavalt süsteemi tingimustele huvitatud edukast ja sisukast koostööst poliitika kujundamisel, et saada järgmisel 3-aastasel perioodil paremaid hindepunkte. Jooksev suhtlus ja tagasiside tuleks lahendada regulaarsete töökohtumiste raames (sh protokollitav kohtumine aasta lõpus eelneva aasta tegevuste, järgmise aasta plaanide ning mõlemapoolse tagasiside osas) ning 3-aasta lõppedes esitada lõpparuandlus, mille materjale on võimalik kasutada uue perioodi koostööpakkumise esitamisel. (Ajaliselt küll koostatakse kõigepealt koostööpakkumine ja sama materjali on võimalik kasutada aruandes).

**Osapoolte rollid, ülesanded, vastutused**

**Strateegiliste partnerite koostöökutse annab välja ja partnereid valib strateegilise partnerluse komisjon** (HTM+Harno; eespool ja edaspidi: Komisjon).Komisjoni juhib kantsler ning sinna kuuluvad:

* iga arengukava eest vastutavad ametnikud (4 inimest);
* HTMi poliitikaosakondade juhatajad;
* HTMi eelarve ja finantsjuhtimise osakonna juhataja;
* HTMi analüüsiosakonna juhataja;
* Harno koostöökeskuse juhataja (Harno partnerite koordineerijana);
* Harno õppekava ja õppevara osakonna juhataja;
* Harno noorteosakonna juhataja.

**Komisjoni teenindab eelarve- ja finantsjuhtimise osakond (EFO)**, kes korraldab koostöös kommunikatsiooniosakonnaga ja analüüsiosakonnaga koostöökutse koostamise, koostöös RTK-ga või teise menetlejaga koostööpakkumiste hindamise ja valmistab ette komisjoni otsused. Samuti avalikustab ja uuendab koostöös kom. osakonnaga infot kodulehel.

**Komisjon koguneb järgmiste ülesannete täitmiseks:**

* Koostöökutse väljakuulutamiseks ja koostööpakkumiste menetlemise tingimuste kinnitamiseks;
* Enne iga uut 3-aastast perioodi arengukavade prioriteetsete teemade valimiseks ja kinnitamiseks (sh ka teemad poliitika rakendamise tegevustoetuste voorude jaoks);
* Partnerite valiku otsustamiseks.

**Arengukava eest vastutava isiku** (näit haridusvaldkonna arengukava puhul haridusstrateegia juht) **ülesanded ja vastutus** (oma arengukava teemade raames):

* Kaasab partnereid uute strateegiate elluviimiseks moodustatud töögruppide kaudu sekkumismeetmete disainimisse jm arengukava elluviimisse puudutavatesse küsimustesse. Selle kaudu saavad partnerid ülevaate laiematest teemadest, näit hariduse valdkonnad haridustasemete-ülestest teemadest ja võimaluse nendes kaasa rääkida.
* Koordineerib HTMi poolt Harno taotlusvoorude jaoks arengukavadest eesmärkide/teemade valimist. Teemad kinnitab komisjon.
* Osaleb vajadusel koostööpakkumiste sisulises hindamises.

**Poliitikaosakonnad:**

- kaasavad partnereid jooksvalt vastavat valdkonda puudutavatesse teemadesse ja õigusloomeprotsessi;

- osalevad poliitika rakendamise tegevuste taotlusvoorude jaoks arengukavadest eesmärkide/teemade valimisel ning enne vooru väljakuulutamist vastavate tegevuseesmärkide ja indikaatorite sõnastamisel;

- osalevad taotluste sisulises hindamises;

- korraldavad partneritega regulaarseid kohtumisi.

## 1.3. Tegevustoetused ühendustele poliitika rakendamise tegevusteks ehk partnerlus poliitika rakendamisel

**Poliitika rakendamise tegevuste rahastamine seotakse strateegiliste eesmärkidega - rahastatakse arengukavade elluviimiseks prioriteetseid tegevusi ning eesmärgiks on leida igas sellises teemavaldkonnas kõige asjatundlikumad ja võimekamad partnerid konkreetsete tegevuste elluviimiseks.**

**Tegevustoetusi ühendustele poliitika rakendamise tegevusteks hakatakse andma läbi vastavate taotlusvoorude. Põhjendatud erandjuhtumitel on võimalik avatud vooru väljakuulutamise asemel leida partner suunatud pakkumise teel.** (Konkreetsed kriteeriumid eranditeks töötatakse välja.)

**Haridus- ja noortevaldkonna taotlusvoore hakkab läbi viima Harno**, kus arvestatakse tervikpilti vastava valdkonna poliitika elluviimisel, sh ka tõukefondide rahastamisel elluviidavaid tegevusi. Samas ei ole ka välistatud muud voorude läbiviijad.

**Segaduse vältimiseks ei nimetata seda (strateegiliseks) partnerluseks, vaid sisuliselt on tegemist tegevustoetuse andmisega tegevuseesmärgi täitmiseks ja partnerlusega antud konkreetse tegevuse raames.** Kogu partnerluse temaatika Harnos on oluliselt laiem, kui vaid HTMi poolt käesoleva kontseptsiooni raames üle antav.

**Strateegilise partnerluse komisjon** (vt ptk 1.2) **nimetab igast arengukavast need prioriteetsed teemavaldkonnad, mille raames konkursid välja kuulutatakse** ning vastavad orienteeruvad eelarved. Otsuste ettevalmistamisel arutatakse teemad ja rahastusummad läbi ministriga ning kaasatakse Harno ja HTMi vastavate teemade ametnikke.

**Iga teemavaldkonna raames** töötatakse HTMi ja Harno koostöös välja **konkreetsed tegevuseesmärgid ja mõõdikud** ning koostatakse konkursside kutsed jm alusmaterjal.

Konkursi raames **esitavad ühendused oma tegevuskava ja nägemuse nimetatud eesmärkide saavutamiseks**. Täpsemate tegevuste kokkuleppimiseks võidakse pidada läbirääkimisi. Otsused tegevustoetuse andmiseks tehakse pikaajalised, soovitavalt samuti kolmeks aastaks, et tsükkel kattuks HTMi strateegiliste partnerite tsükliga. Otsused fikseeritakse kas haldusaktis või sõlmitakse ühendusega leping. (Läbiv lähenemine on hetkel väljatöötamisel.)

Ühendustel on võimalik on esitada ühistaotlusi ning ühe teemavaldkonna raames on võimalik (taotluste põhjal) otsustada jagada eelarve ja tegevused kahe (või mitme) taotleja vahel.

Kriteeriumite, tingimuste ja korra väljatöötamisel kasutatakse ka SOMi ja SIMi dokumente ja kogemusi.

**Voorude menetlemine**

**Vooru tehniline menetleja** (näit RTK, Harno või keegi muu) **korraldab** sarnaselt HTMi strateegiliste partnerite voorudega (koostöös Harno või teise rakendusasusutega)**:**

* Info jagamise toetuse saamise võimalusest ja taotlemise korrast (v.a. sisuline info tegevuste ja eesmärkide kohta, mida jagab Harno või teine sisuline rakendaja);
* Taotluste menetlemise ja tehnilise eelkontrolli, koordineerib (Harno ja HTMi) ametnike poolt sisulist hindamist.

**Taotluste hindamiskriteeriumid**

Taotluste hindamisel on võimalik valida kas üldisemad (vt SIMi näidet) või väga konkreetselt ette ära kirjeldatud hindamiskriteeriumid (vt SOMi näidet), kuid soovitatav oleks leida nö vahepealne variant. Hindamiskriteeriumid töötatakse välja süsteemi rakendamise ettevalmistamise raames.

**Võimalikud üldisemad hindamiskriteeriumid SIMi näitel**:

• kuni 50 punkti – tegevuskavas toodud tegevuste omavaheline seostus ja nende mõju konkursi raames etteantud eesmärkidele ning oodatavate tulemuste saavutamisele;

• kuni 25 p - eelarve vastavus tegevuskavale, põhjendatus ja kulude vajalikkus tegevuste elluviimiseks;

• kuni 15 p - taotleja senine panus ja võimekus vastava konkursi valdkonna strateegilisel arendamisel, sh võimekus tegutseda üle-eestiliselt;

• kuni 10 p - tegevuste elluviimise eest vastutava(te) isiku(te) kompetents.

**Võimalikud väga konkreetselt ettekirjutatud hindamiskriteeriumid SOMi näitel**

Kui taotlus saab ühe hindamiskriteeriumi puhul väärtuseks 0, lõpetatakse taotluse edasine hindamine ning taotlus jäetakse rahuldamata.

1. **Projekti vajalikkuse põhjendatus ning vastavus sihtrühma vajadustele** (kuni 5 punkti).

Hinnatakse, kas projekti vajalikkust sihtrühma probleemi lahendamisel on põhjalikult analüüsitud ja analüüs toetub konkreetsetele dokumentidele ning muudele materjalidele (uuringud, arengukavad, analüüsid, küsitlused jms).

* 0 p – sihtrühma ei ole kirjeldatud ja/või ei ole tõendatud projekti vajalikkus ning vastavus sihtrühma vajadustele.
* 3 p – sihtrühm on osaliselt kirjeldatud ja/või projekti vajalikkus ning vastavus sihtrühma vajadustele on osaliselt tõendatud.
* 5 p – sihtrühm on selgelt kirjeldatud ja projekti vajalikkus ning vastavus sihtrühma vajadustele on tõendatud.
1. **Projekti eesmärgipärasus** (kuni 6 p).

Hinnatakse projekti mõju otsese ja kaudse sihtrühma olukorrale, kas välja toodud tulemused on vajalikud projekti eesmärgi saavutamiseks ning kas projekt on kooskõlas Sotsiaalministeeriumi valdkonna arengukavade ja programmide tegevuste ja teenustega ning toetab neis seatud eesmärkide täitmist.

Hinnatakse järgmisi kriteeriume:

* kas projekti tulemused (oodatav mõju) on esitatud uue kvaliteedi, olukorra, taseme või seisundina ning on spetsiifilised, mõõdetavad, ajastatud (saavutatavad projekti lõpuks), realistlikud ja täpsed;
* kas tulemused aitavad kaasa projekti eesmärgi saavutamisele;
* kas projekti elluviimisest saab kasu otsene ja kaudne sihtgrupp;
* kas projekti eesmärk on sõnastatud saavutatava tulemusena/seisundina, olukorrana, vastab taotlusvoorus kirjeldatud eesmärkidele ja on seostatud valdkonna arengukavade ja programmide kohustuste täitmisega.
* 0 p – tingimused on täitmata viimase või veel vähemalt ühe loetletud kriteeriumi puhul.
* 2 p – ükski kriteerium ei ole täitmata, kuid puudujääke on kahes või enamas kriteeriumis.
* 4 p – ükski kriteerium ei ole täitmata, kuid puudujääke on ühes kriteeriumis.
* 6 p – kõigi kriteeriumite puhul on tingimused täidetud.
1. **Projekti tegevuste, tulemuste mõõtmise ja ajakava läbimõeldus ning põhjendatus ja omavaheline loogiline seos** (kuni 5 p).

Hinnatakse, kas see, mida taotleja lubab konkreetselt projekti jooksul ära teha (väljund), on hädavajalik tulemuste saavutamiseks, realistlik, konkreetne ja mõõdetav. (SOM materjalides ka selle ja järgmiste punktide kriteeriumid olemas.)

*(Siit alates vt iga alapunkti konkreetseid kriteeriume SOMi materjalidest)*

1. **Projekti tulemuste jätkusuutlikkus** (kuni 5 p).

Hinnatakse, kas saavutatakse kestev lähteolukorra muutus ja positiivne mõju sihtrühmale jätkub ka pärast projekti lõppu ning kas vajalikud tegevused ja vahendid on planeeritud.

1. **Projekti elluviija teadmiste, oskuste ja kogemuste piisavus soovitud tulemuse saavutamiseks** (kuni 4 p).

Hinnatakse projekti elluviija, s.o toetuse taotleja ning partneri olemasolul tema partneri teadmiste, oskuste ja kogemuste piisavust soovitud tulemuse saavutamiseks.

1. **Projekti eelarve põhjendatus, realistlikkus ja säästlikkus** (kuni 5 p).

Hinnatakse, kas eelarve on kõikide taotluses kavandatud tegevuste puhul põhjalikult lahti kirjutatud ning kas planeeritud kulud on projekti eesmärkide saavutamiseks vajalikud ja mõistlikud.

**Otsuste langetamisest kuni seireni**

Taotluste sisulist hindamist viivad läbi rakendaja, näit Harno (ja HTMi) ametnikud läbi konkreetse vooru hindamiskomisjoni. Taotlustest moodustatakse paremusjärjestus iga taotluse hindamistulemuse põhjal (mitme hindaja keskmine). Taotluse rahuldamise ettepaneku teeb vooru hindamiskomisjon rakendaja juhile, näit Harno peadirektorile kõrgeima punktisumma saanud taotlus(t)e kohta. Hindamiskomisjonil on õigus jätta ettepanek taotluse rahuldamise kohta tegemata. Hindamiskomisjon peab vajadusel läbirääkimisi hindamiskriteeriumitele vastanud taotlejatega.

**Haldusakti väljaandmine või lepingu sõlmimine, jooksev tegevus ja seire:**

* Toetuse andmise otsus vormistatakse haldusaktina või sõlmitakse toetuse saajaga riigieelarvelise toetuse leping (3 aastaks).
* Otsus tehakse või leping sõlmitakse eelarveaasta riigieelarve seaduse alusel. Lepingu puhul sõlmitakse 2023. ja 2024. aasta kohta lepingu lisa, milles määratakse konkreetse aasta toetuse kogusumma, toetuse kasutamise eelarve, tegevused ja oodatavad tulemused.
* Harno hindab tegevuste elluviimist iga eelarveaasta lõpus ning informeerib HTMi tegevuste elluviimisest tavapärase aastase seireprotsessi raames.
* Harno korraldab 2-4 korda aastas kohtumisi tegevuste elluviijatega, kuhu kutsutakse ka HTMi esindaja.

Iga partneri jaoks, kes on osutunud valituks mõlemas partnerite voorus, tekib kontaktisik Harnosse ja kontaktisik HTMi pol.osakonda.

## 1.4. Väikeprojektide rahastamine

**Süsteemi eesmärgiks on luua võimalus läbipaistvalt ja eesmärgistatult rahastada uute arengukavade elluviimisse panustavaid väikeprojekte.**

Ühekordsete ja väikesemahulised projektide otsustamine ja rahastamine suunatakse **konkursipõhistesse väikeprojektide taotlusvoorudesse.** Kõik taotlusvoorude teemad tulenevad arengukavadest ning voore avatakse teemade ja eelarvevahendite olemasolul.

Väikeprojektide taotlusvoorud aitavad:

1. vältida korruptsioonihõngulist n-ö tutvuste kaudu rahastamise küsimist HTMi (või ka Harno) erinevatelt ametnikelt;
2. vähendada survet pika-ajalise (3.a.) partnerluse süsteemile;
3. anda selge signaali huvigruppidele eelarvevahendite olemasolust või vastupidi, puudumisest;
4. luua võimaluse arengukava eesmärke täitvate heade ideede realiseerimiseks ja leida iga idee realiseerimiseks parim võimalik elluviija;
5. ning seda suunatult arengukava võtmeteemade osas.

Väikeprojektide taotlusvoorude kavandamisel arvestatakse:

* **tõukefondide toetustega** – välditakse nii kattuvat rahastamist ühe projekti raames kui ka nende valdkondade rahastamist, mida rahastatakse avatud voorudega tõukefondide raames.
* **Koosmõju Harno või teiste poliitika rakendajate elluviidavate tegevustega** ja vältides dubleerivate tegevuste rahastamist.
* **Võimalikult madala halduskoormusega**. Selleks sõnastatakse väljakuulutatavad teemad võimalikult kitsalt ning seatakse konkreetsed tingimused ja kriteeriumid, et vältida „huupi“ taotlemist, mis tähendab liigset halduskoormust nii taotlejatele kui menetlejatele.

**Korraldus:**

* Strateegilise partnerluse komisjon valib arengukavadest välja **konkreetse taotlusvooru teemad**.
* Peale eelarvevahendite selgumist **kuulutab rakendaja** (näit RTK, Harno või mõni teine) **taotlusvooru välja**.
* Projektide **sisulisi hindamisi** võivad läbi viiakas RTK või Harno ametnikud, kaasates vajadusel HTMi eksperte. Konkreetne korraldus pannakse paika vastavalt vooru teemale.

Võimalikud **väikeprojekti tingimused** (SOMi näitel):

* Väikeprojekt on kindla eesmärgi saavutamisele suunatud ajas ja ruumis piiritletud ühekordne organisatsiooni poolt elluviidav tegevus või tegevuste kogum.
* Kestus on kuni 12 kuud.
* Suurim toetuse summa on 10 000 eurot.
* Taotleda võivad ka strateegilised partnerid ja tegevustoetuse saajad, kui rahastatavad tegevused ei kattu.
* Võimalik on lisada omafinantseeringu nõue (näit 10%).
* Võimalik on kaaluda, kas taotleja saab esitada ühes voorus mitu taotlust, kui tegevused ei kattu.

Võimalikud **taotluse** **hindamise kriteeriumid** (SOMi näitel):

* Projekti vajalikkuse põhjendatus ja vastavus sihtrühma vajadustele – 5 punkti
* Projekti eesmärgipärasus – 6 punkti
* Projekti tegevuste, tulemuste mõõtmise ja ajakava läbimõeldus, põhjendatus ning nende omavaheline loogiline seos – 5 punkti
* Projekti jätkusuutlikkus – 5 punkti
* Projekti elluviija teadmised, oskused ja kogemused, mis võimaldavad saavutada soovitud tulemusi – 4 punkti
* Eelarve põhjendatus ja realistlikkus – 5 punkti

Võimalik **aruandluse korraldus** (SOMi näitel RTK e-taotluste keskkonnas):

* Toetuse saaja esitab projekti elluviimise kohta aruande e-toetuste keskkonna kaudu. Aruande vorm on ühendatud taotlusega ning vastata tuleb küsimustele, kas tegevused toimusid ja näitajad saavutati vastavalt planeeritule. Kui mitte, siis selgitada muudatuse põhjuseid.
* Sisuaruandele lisatakse tegevuste toimumist tõendavad dokumendid ning finantsaruanne eelarve kasutamise kohta.
* Lõpparuanne esitatakse viieteistkümne tööpäeva jooksul pärast toetatava tegevuse elluviimise perioodi lõppu.

**Taotluste menetlemise ajakava** RTK näitel:

* **taotluse** **esmane kontroll** - 10 tööpäeva taotlemise tähtpäevast
* **taotluse hindamine ja projektide valik** - kuni 20 tööpäeva esmase kontrolli lõppemisest
* **otsuse vormistamine ja teavitamine** - kuni 6 tööpäeva toetuse saajate kinnitamisest
* **toetuste väljamaksmine** - kuni 10 tööpäeva otsuse kinnitamisest
* **Kokku maksimaalselt 46 tööpäeva ehk ca 2 kalendrikuud** taotlemise tähtpäevast
* Aruande esitamine – kuni 15 tööpäeva projekti lõppemisest.
* Aruande kinnitamine – 20 tööpäeva jooksul.

## 1.5. Süsteemi õiguslik raamistik

Toetuste andmise regulatsiooni kehtestamiseks **töötatakse välja ministri käskkiri „Riigieelarveliste toetuste andmise ja järelevalve kord“.** KK aluseks on VV määrus ja HTMi põhimäärus.

Kord kehtib HTMile ja Harnole. Kaalutakse ka teiste haldusala asutuste katmist. HTM korraldab selle alusel oma poliitikakujundamise partnerite valimist, otsustamist ja rahastamist ning Harno tegevustoetuste andmist poliitika rakendamiseks ja väikeprojektide voore.

Kord reguleerib avalikes huvides tegutsevatele isikutele (edaspidi taotleja) antava toetuse taotlemist, toetuse kulude abikõlblikkust, taotluste menetlemist, väljamaksmist ja aruandlust ning toetuse kasutamise üle järelevalve tegemist. Samuti on võimalik rakendada seda riigieelarve menetlemisel lisandunud otsetoetuste saajatele (Riigikogu toetused).

Kord annab HTMile volituse luua **strateegilise partnerluse komisjon** ning komisjonile õiguse kuulutada välja taotlusvoorud, nimetada nende teemad ja eelarvesummad, korraldada sisulist hindamist ning otsustada HTMi strateegiliste partnerite nimekiri koos tegevustoetuste summadega.

Samuti antakse ministri KK-ga volitus Harno voorude hindamiskomisjonidele teha hindamistulemuste põhjal ettepanek Harno peadirektorile tulemuste kinnitamiseks ja summade väljamaksmisele suunamiseks.

KK lisana on võimalik kinnitada taotlusvorm(id) ning vajadusel taotlusete hindamise täpsemad juhendid, kuid vähemalt süsteemi esimesel juurutamisperioodil ei oleks see mõistlik, kuna kõiki vajadusi ei osata alguses ette näha ning võib juhtuda, et erinevad voorud vajavad erinevaid taotlusvorme.

# **2. Süsteemi rakendamise ettevalmistamise ja rakendamise orienteeruv ajakava**

|  |  |
| --- | --- |
| **Aeg** | **Tegevus/etapp** |
| Juuni  | **Partnerite kaasamine.** Partneritele saadetakse tutvumiseks ja arvamuse avaldamiseks 2022+ süsteemi kontseptsioon. Juuli alguses toimub laekunud tagasiside põhjal kaasamisseminar. |
| September-oktoober | **Valmivad õigusaktid, sh tingimused ja kord** |
| Oktoobri keskpaik | **Strateegilise partnerluse komisjoni kokkukutsumine, kes nimetab HTMi poliitikapartnerite koostöökutse jaoks järgmise 3 aasta olulisemad poliitikamuudatused.**  |
| Oktoobri lõpp | **Kuulutatakse välja HTMi strateegiliste partnerite ehk poliitikakujundamise partnerite koostöökutse**. **Poliitika rakendamise tegevustoetuste** **voorude** täpsem ajakava on väljatöötamisel, kuid eesmärgiks on võetud, et ka need toimuksid enne aasta lõppu.  |
| November | **Koostööpakkumiste esitamine ühenduste poolt, nende hindamine HTMis ja otsused.** |
| Detsembri lõpp | **Kantsleri KK kinnitamine ning avalikustamine** (HTMi strateegilised partnerid poliitika kujundamisel 2022-2025). |

1. Huvirühma all mõeldakse siinkohal HTMi valdkondade olulisi huvirühmi (nimekiri pole ammendav!), näiteks õpetajad, tugispetsialistid, õpilased ja üliõpilased, haridusasutuste juhid, haridustöötajad, noorsootöötajad, huvikoolide esindajad jne. [↑](#footnote-ref-1)
2. VV 18.03.2021 otsusega heaks kiidetud Lobistidega suhtlemise hea tava ametiisikutele: <https://www.just.ee/sites/www.just.ee/files/lobistidega_suhtlemise_hea_tava_2021_justiitsministeerium.pdf> [↑](#footnote-ref-2)
3. Samuti käskkirja väliselt eraldi lepingute raames. [↑](#footnote-ref-3)
4. Näiteks: Näide 1. Ühenduse liikmeteks on 30 koolides töötavat tugispetsialisti, Eestis kokku on ca 300 koolides töötavat tugispetsialisti. Näide 2. Ühenduse liikmeteks on 3 regionaalset tugispetsialistide ühendust, kelle liikmeteks kokku ca 30 tugispetsialisti. Eestis kokku on ca 300 tugispetsialisti. Näide 3. Ühenduse liikmeteks on ca 30 koolides töötavat tugispetsialisti, kuid läbi infokirjade kaasatakse teemadesse kõiki ca 300 koolides töötavat tugispetsialisti. [↑](#footnote-ref-4)
5. Juhul, kui liikmeskonnaga on kaetud väiksem osa huvirühmast, kui tegelikul infovahetusse ja tegevustesse kaasatakse. Näiteks õpilasi esindav ühendus tagab koordineeritud ja laiapõhjaliselt kujundatud õpilaste seisukohad (õpilased = huvirühm, liikmeskond = konkreetsed liikmed). [↑](#footnote-ref-5)
6. Kategooriasse kuuluvad suured katusorganisatsioonid. Kui organisatsioon on jaotanud oma senise liikmeskonna vaid käesolevatele tingimustele vastamiseks näiteks kahe alaliidu alla, ei loeta teda suureks katusorganisatsiooniks. [↑](#footnote-ref-6)